**Royal Australian Navy** (skratka: **RAN**; doslova: *Kráľovské austrálske vojenské námorníctvo* alebo *Kráľovské austrálske vojnové loďstvo*) je námornou zložkou Australian Defence Force (*Austrálskych obranných síl*). Vznikla v roku 1911 a od začiatku bola úzko spojená s Royal Navy. Zúčastnila sa radu konfliktov, napríklad prvej a druhej svetovej vojny, kórejskej či vietnamskej vojny.

V súčasnosti patrí medzi najväčšie a najmodernejšie námorníctva v oblasti Pacifiku. Dôležitú úlohu hrá tiež v Indickom oceáne a v medzinárodných misiách. Jeho hlavnou údernou silou je 12 fregát a 6 konvenčných ponoriek. V rámci modernizačných programov by malo námorníctvo čoskoro získať tri raketové torpédoborce triedy *Hobart* a dve výsadkové dokové lode triedy *Canberra*, v oboch prípadoch konštrukcie španielskej lodenice Navantia. Od júna 2011 je veliteľom Royal Australian Navy viceadmirál Ray Griggs.

História
--------

### Vznik

Od začiatku európskej kolonizácie Austrálie v roku 1788 až do polovice 19. storočia sa na obrane krajiny podieľali britské vojnové lode operujúce zo Sydney. V roku 1859 bola zriadená samostatná British Naval Station a až do roku 1913 v Austrálii operovala britská eskadra vojnových lodí. Dňa 1. marca 1901 bolo zriadené vojenské námorníctvo pod názvom Commonwealth Naval Forces. V roku 1909 bolo rozhodnuté o zriadení čisto austrálskych námorných síl, ktorých prvými plavidlami sa v nasledujúcom roku stali torpédoborce HMAS *Yarra* a HMAS *Parramatta*. Dňa 10. júla 1911 kráľ Juraj V. premenoval doterajšie *Commonwealth Naval Forces* na Royal Australian Navy. Námorníctvo rýchlo posilňovalo a na začiatku prvej svetovej vojny prevádzkovalo jeden bojový krížnik HMAS *Australia*, šesť ľahkých krížnikov, šesť torpédoborcov a dve ponorky.

### Svetové vojny

Na začiatku prvej svetovej vojny austrálske vojnové lode pomáhali s obsadením nemeckých kolónii v oblasti a bránili domácu námornú plavbu a prístavy proti nemeckej východoázijskej eskadre viceadmirála Maximiliana von Spee. Počas eskorty konvoja napríklad austrálsky krížnik HMAS *Sydney* odhalil nemecký ľahký krížnik SMS *Emden*, ktorý v následnom boji potopil. V neskorších fázach vojny austrálske lode operovali na európskom bojisku, napríklad podieľali sa na neúspešnej operácii Dardanely (hoci vždy ako integrálna súčasť Royal Navy).

Po prvej svetovej vojne nastalo výrazné zníženie stavov námorníctva na iba päť torpédoborcov a šesť ponoriek. Hlavnou posilou sa tak stali ťažké krížniky HMAS *Australia* a HMAS *Canberra*, po náraste medzinárodného napätia v 30. rokoch námorníctvo posilnili ešte ľahké krížniky HMAS *Sydney*, HMAS *Perth* a HMAS *Hobart* a niekoľko torpédoborcov. Na začiatku druhej svetovej vojny (v roku 1939) tak austrálske námorníctvo predádzkovalo dva ťažké krížniky, štyri ľahké krížniky, päť torpédoborcov a tri šalupy.

Počas druhej svetovej vojny bolo austrálske námorníctvo veľmi aktívne, zapojilo sa ako do operácií v Európe, tak najmä v Pacifiku, kde sa vojna rozšírila na konci roku 1941. Hlavnou úlohou námorníctva bola obrana krajiny, námorných trás a podpora ofenzívnych operácií proti Japonskému cisárstvu. Počas vojny sa námorníctvo výrazne rozšírilo – z 5010 mužov v roku 1939 na 37 000 osôb v roku 1945. V dňoch 7. až 8. mája 1942 sa austrálske vojnové lode zúčastnili Bitky v Koralovom mori. Jednotky, ktoré boli súčasťou flotily British Pacific Fleet sa v roku 1945 zúčastnili Bitky o Okinavu. Straty námorníctva boli okolo 2170 mužov. Potopené boli ťažký krížnik *HMAS Canberra*, ľahké krížniky *HMAS Sydney* a *HMAS Perth*, torpédoborce HMAS *Nestor*, HMAS *Vampire*, HMAS *Voyager* a HMAS *Waterhen*, šalupy HMAS *Parramatta* a HMAS *Yarra* a okolo 30 ďalších lodí menších kategórií.

### Studená vojna

Po druhej svetovej vojne opäť nastala redukcia veľkosti námorníctva, to ale napríklad získalo svoje prvé lietadlové lode – HMAS *Sydney* a HMAS *Melbourne*. Námorníctvo sa pritom zapojilo do rady konfliktov Studenej vojny – napríklad kórejskej a vietnamskej vojny. Ďalej sa zúčastnilo vojny v Perzskom zálive, vojny v Iraku a operácií vo Východnom Timore.

### Súčasnosť

Súčasné námorníctvo plánuje stavbu troch nových torpédoborcov triedy *Hobart* a dvojice výsadkových dokových lodí triedy *Canberra*. V oboch prípadoch boli vybrané konštrukcie španielskej lodenice Navantia.

Súčasné plavidlá
----------------

Royal Australian Navy v súčasnosti používa 54 plavidiel, ktoré sa skladajú z ôsmich lodných tried a štyroch individuálnych lodí.

| Obrázok | Trieda/Názov | Typ | Počet | V službe od | Detaily |
| --- | --- | --- | --- | --- | --- |
| HMAS Toowoomba, siedma loď triedy AnzacHMAS Toowoomba, siedma loď triedy *Anzac* | Trieda *Anzac* | Fregata | 8 | 1996 | Protiponorkové a protiletecké fregaty, každá s jedným vrtuľníkom S-70B-2 Seahawk. Dva ďalšie boli postavené pre Royal New Zealand Navy. |
| HMAS Sydney, tretia loď triedy AdelaideHMAS Sydney, tretia loď triedy *Adelaide* | Trieda *Adelaide* | Fregata | 4 | 1985 | Protiponorkové a protiletecké fregaty s dvomi vrtuľníkmi Sikorsky S-70B-2 Seahawk. Dve ďalšie lode boli vyňaté z prevádzky v rokoch 2005 a 2008. |
| HMAS Armidale, vedúca loď triedy ArmidaleHMAS Armidale, vedúca loď triedy *Armidale* | Trieda *Armidale* | Hliadková loď | 14 | 2005 | Pobrežná obrana, námorná hranica a ochrana proti rybolovu |
| HMAS Huon, vedúca loď triedy HuonHMAS Huon, vedúca loď triedy *Huon* | Trieda *Huon* | Mínolovka | 6 | 1997 | Vyhľadávanie a ničenie mín |
| HMAS Sheean, piata ponorka triedy CollinsHMAS Sheean, piata ponorka triedy *Collins* | Trieda *Collins* | Ponorka | 6 | 2000 | Protilodné ponorky. Diesel-elektricky poháňané. |
| HMAS Balikpapan, vedúca loď triedy BalikpapanHMAS Balikpapan, vedúca loď triedy *Balikpapan* | Trieda *Balikpapan* | Ťažký vyloďovací čln | 6 | 1971 | Ľahké obojživejné transporty. Dvaďalšie boli odovzdané začiatočníckym obranným silám Papua New Guinea Defence Force v roku 1975. |
| HMAS Leeuwin, vedúca loď triedy LeeuwinHMAS Leeuwin, vedúca loď triedy *Leeuwin* | Trieda *Leeuwin* | Prieskumná loď | 2 | 2000 | Hydrogeografický prieskum |
| HMAS Benalla, štvrtá loď triedy PalumaHMAS Benalla, štvrtá loď triedy *Paluma* | Trieda *Paluma* | Prieskumná loď | 4 | 1989 | Hydrogeografický prieskum |
| HMAS TobrukHMAS Tobruk | HMAS *Tobruk* | Ťažky vyloďovací čln | – | 1989 | Ťažké zásobovanie a transporty. Upravená Trieda Round Table. |
| HMAS ChoulesHMAS Choules | HMAS *Choules* | Výsadková doková loď | – | 2011 | Ťažké zásobovanie a transporty. Bývalá loď Royal Fleet Auxiliary triedy *Bay* RFA *Largs Bay* |
| HMAS SuccessHMAS Success | HMAS *Success* | Zásobovacia loď | – | 1986 | Zásobovanie na mori a plávajúca podpora. Upravená trieda *Durance*. |
| HMAS SiriusHMAS Sirius | HMAS *Sirius* | Zásobovacia loď | – | 2006 | Zásobovanie na mori a plávajúca podpora. Upravený komerčný tanker. |

Referencie
----------

1. ↑   Navy welcomes new Chief. *Department of Defence*, 7. jún 2011. Dostupné online [cit. 2011-06-09].
2. ↑  Vice Admiral R.J. Griggs AM CSC RAN, Chief of Navy (CN), Defence Leaders: Navy, www.defence.gov.au
3. ↑  GREY, Jeffrey. *A Military History of Australia*. [s.l.] : [s.n.]. S. 67.
4. ↑   *Australia's Navy: 106 Years Young* [online]. Semaphore. Newsletter of the Sea Power Centre - Australia, január 2007, [cit. 2010-08-04]. Dostupné online.
5. 1 2 3 4 5   *The R.A.N. - A Brief History* [online]. Royal Australian Navy, [cit. 2011-05-16]. Dostupné online. (Anglicky)
6. ↑  GILL, George Hermon. *Royal Australian Navy. Vol.2* [PDF].. S. 25 – 57. Dostupné online.
7. ↑  GILL, George Hermon. *Royal Australian Navy. Vol.2* [PDF].. S. 594 – 615. Dostupné online.
8. ↑  GILLETT, Ross. *Australian & New Zealand Warships*. [s.l.] : [s.n.]. S. 133.

### Literatúra

* PEJČOCH, Ivo; NOVÁK, Zdeněk; HÁJEK, Tomáš. *Válečné lodě 5 – Amerika, Austrálie, Asie od roku 1945*. Praha : Naše vojsko, 1994. ISBN 80-206-0414-6.

Iné projekty
------------

Commons
* Spolupracuj na Commons Commons ponúka multimediálne súbory na tému **Royal Australian Navy**

Externé odkazy
--------------

* Oficiálna webstránka

Zdroj
-----

*Tento článok je čiastočný alebo úplný preklad článkov Royal Australian Navy na anglickej Wikipédii a Australské námořnictvo na českej Wikipédii.*